## Pravilnik o Upisniku turističkih agencija

### NN 30/2008 (12.3.2008.), Pravilnik o Upisniku turističkih agencija

# MINISTARSTVO TURIZMA

**986**

Na temelju članka 10. stavka 5. Zakona o pružanju usluga u turizmu (»Narodne
novine«, broj 68/07), ministar turizma donosi

## PRAVILNIK

### O UPISNIKU TURISTIČKIH AGENCIJA

I. OPĆA ODREDBA

Članak 1.

Ovim Pravilnikom propisuje se oblik, sadržaj i način vođenja Upisnika
turističkih agencija (u daljnjem tekstu: Upisnik).

II. OBLIK, SADRŽAJ I NAČIN VOĐENJA UPISNIKA

Članak 2.

(1) Upisnik se vodi u elektroničkom obliku, a može se voditi i u obliku uvezane
knjige.
(2) Upis u upisnik obavlja se po službenoj dužnosti temeljem rješenja o
ispunjavanju uvjeta za pružanje usluge turističke agencije ureda državne uprave
u županiji, odnosno upravnog tijela Grada Zagreba nadležnog za poslove turizma
(u daljnjem tekstu: nadležni ured).
(3) U Upisnik se upisuju podaci o turističkoj agenciji iz rješenja iz stavka 2.
ovoga članka: tvrtka i sjedište turističke agencije, usluge turističke agencije,
identifikacijski kôd turističke agencije, mjesto, ulica i kućni broj
poslovnice/poslovnog prostora, te klasa, urudžbeni broj i datum izdavanja
rješenja, te datum upisa u Upisnik.
(4) Upisnik vode i u njega unose podatke službenici koje ovlasti čelnik
nadležnog ureda (u daljnjem tekstu: ovlaštene osobe).
(5) Upisnici su javne knjige.

Članak 3.

(1) Kada se Upisnik vodi u elektroničkom obliku, na odgovarajući medij
pohranjuje se sigurnosna kopija Upisnika koja služi kao pričuvna kopija u
slučaju oštećenja podataka iz upisa obrađenih u računalu.
(2) Pričuvna kopija Upisnika čuva se na odvojenom mjestu osiguranom od
neovlaštenog pristupa i štetnih utjecaja (topline, vode i sl.).
(3) Pričuvna kopija iz stavka 2. ovoga članka stvara se najmanje jednom tjedno
za nove upise u Upisnik i čuva se trajno.

Članak 4.

(1) Ako se Upisnik vodi u obliku uvezane knjige, listovi moraju biti numerirani.
(2) Na naslovnoj stranici Upisnika iz stavka 1. ovoga članka ispod naslova
upisuje se broj knjige.
(3) Odgovorna osoba nadležnog ureda prije prvog upisa ovjerava Upisnik iz stavka
1. ovoga članka svojim potpisom i pečatom nadležnog ureda. Ovjera se obavlja na
načina da se na unutarnjoj stranici korica Upisnika upiše tekst koji glasi:
»Ovaj Upisnik sadrži ukupno \_\_\_\_\_\_ stranica«.

Članak 5.

(1) Na svakoj stranici Upisnika, u gornjem desnom uglu u odjeljak »upisni broj«
upisuje se brojčana oznaka pod kojom se obavlja upis.

Članak 6.

(1) Podaci Upisani u upisnik ne smiju se brisati niti ispravljati.
(2) Iznimno od stavka 1. ovoga članka ukoliko se Upisnik vodi u elektroničkom
obliku manje pogreške ispravljaju se uz naznaku datuma i imena ovlaštene osobe,
a ako se radi o većim pogreškama cijeli upis se poništava upisivanjem na
stranici upisa naznake »upis se poništava«, uz datum ispravka i imenom ovlaštene
osobe, a ponovni se upis vrši na prvoj slobodnoj stranici Upisnika.
(3) Iznimno od stavka 1. ovoga članka ako se Upisnik vodi u obliku uvezane
knjige manje pogreške ispravljaju se uz naznaku datuma i potpis ovlaštene osobe
te precrtavanjem pogreške vodoravnom crvenom crtom, a ako se radi o većim
pogreškama cijeli upis se poništava upisivanjem na stranici upisa naznake »upis
se poništava«, uz datum ispravka i potpis ovlaštene osobe, te precrtavanjem
stranice kosom crvenom crtom, a ponovni se upis vrši na prvoj slobodnoj stranici
Upisnika.

Članak 7.

(1) Podaci o izmjenama koje su nastale nakon prvog upisa, a koje su utvrđene
rješenjem nadležnog ureda, upisuju se u Upisnik u odjeljak »naknadni upisi«, s
naznakom da ranije upisani podaci prestaju važiti.
(2) Kada se Upisnik vodi u obliku uvezane knjige a odjeljak naknadnih upisa je
popunjen, upis se nastavlja na prvoj slobodnoj stranici Upisnika na način da se
prepišu svi važeći podaci iz odgovarajućih odjeljaka ranijeg upisa. Na obje
stranice upisa upiše se sveza prijenosa upisom broja knjige i odgovarajuće
stranice. Stranica s koje su podaci prepisani na novu stranicu Upisnika
precrtava se kosom crvenom crtom.
(3) Prestanak važenja rješenja upisanog u Upisnik upisuje se u odjeljak
naknadnih upisa, s naznakom datuma upisa i imena ovlaštene osobe ako se Upisnik
vodi u elektroničkom obliku, a ukoliko se Upisnik vodi u obliku uvezane knjige s
naznakom datuma i potpisom ovlaštene osobe te precrtavanjem stranice s dvije
kose crvene crte.

III. ZAVRŠNA ODREDBA

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/08-01/27
Urbroj: 529-04-08-01
Zagreb, 22. veljače 2008.

Ministar
**Damir Bajs**, v. r.

Pravilnik, NN 30/2008-986
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)